જે ગતિ પ્રાપ્ત થઈ, જે સંજોગો અને પરિસ્થિતિઓમાં આપણે જીવ્યા, જ્યાં જ્યાં જન્મ લીધો ત્યાં ઇન્દ્રિયજનિત સુખ ભોગવવા માટે તત્પર રહ્યા છીએ. પદાર્થોમાંથી સુખ મેળવવા મથતા રહ્યા પણ દર્દભર્યુ સત્ય એ છે કે, આપણે તૃષ્ણા અને અસંતોષને જ અનુભવતા રહ્યા છીએ. દુઃખનો આવો અનુભવ સ્પષ્ટ વેદી રહ્યા છતાં અંતરમાં કોઈ ઈહાપોહ થતો નથી. ભેંસ પાણીમાં બેસીને મસ્ત હોય તેમ આપણે સંસારના પાણીમાં મસ્ત, નિશ્ચિંત બેઠાં છીએ. સમય, શ્રમ અને સંપત્તિ થકી સુખને ખરીદવાની કોશીષ કરતા રહયા પણ અત્યાર સુધી આપણે નિષ્ફળ ગયા છીએ. લેવા ગયા સુખ અને મળતું રહ્યું દુઃખ. વસ્તુ ઘરની અંદર ખોવાયેલી છે અને તેને બહાર શોધી રહ્યા છીએ. સુખ અંદર છે તેને શોધવાના પ્રયત્નો બહાર થઇ રહ્યા છે. કેવી કરુણ અવસ્થા.